Dominis nostris propriis Radeberto, Chrodeberto, Emerulfo Majoribus-domus sacri Palacii, Sichelmus cum reliquis fidelibus et servientibus vestris, quorum subscriptiones vel signacula in hanc subgestionem subter tenentur inserta. Credimus quod gloriosissimus Dominus noster auditum habeat, qualiter illustris vir Amalgarius tempore ducatus sui in loco Fonte-Besua nuncupato, in pago Attoariense, in honore sanctorum Apostolorum Petri et Pauli Monasterium construxit, ubi etiam Monachorum congregationem ad habitandum conjunxit, et de facultate sua maximam partem supradicto Monasterio delegavit. Credimus etiam ad vestram pervenisse noticiam, qualiter ipsum Monasterium ante hos dies a malis hominibus irruptum fuerit, atque vastatum, et omnes res, quas ipsi Monachi habebant, cum ipsis cartis deportate, et omnis habitatio eorum in direptionem et devastationem missa: unde humiliter pietati vestræ suggerere præsumimus, ut hoc gloriosissimo Domno nostro innotescere faciatis, ut per suam clementiam talem auctoritatem ipsi loco conscribi jubeat, ut supradictas res, quas boni homines ibidem delegaverunt, nullus invadere, aut violare, vel inquietare præsumat; sed quæ in præsenti habere vel possidere videntur ipsi Monachi, vestris et futuris temporibus sine inquietudine per vestrum præceptum habere et tenere possint. Ut et eos pro vita vestra, et stabilitate Celsitudinis vestræ et regni vestri, Dei misericordiam attentius delectet exorare. Dominicus audivit subgestionem. Farulfus subsignavit. Abbo subg. Ermerbertus subg. Frodoaldus subg. Warato subg. Fugoaldus subg. Eurcharius subg. Data sub die Kalendas Octobris, anno VII. Regnante Domno nostro Clothario Rege. Hanc subgestionem Regi innotuerunt, et quid ipse de hoc decreverit, ejus Præceptum declarabit.